Zwi nga itea matshelo vha tshi vuwa vha wana uri Minidzhere Muhulu a hu tsha vha nṋe, ho dzhena muṅwe. Vhuambaamba kana vhulopo kha zwiṅwe zwipiḓa zwa mushumo vhu fuḓulula dzina ḽa muthu ene muṋe naho o ḽi fhaṱela u bva murahu. I hone mishumo ine muthu a wina dzina ḽawe nga lulimi. A vha vhoni mushumo u ngaho uyu wa u galatsha vhathu kha dziphoḽisi dza ndindakhombo, ndi muṅwe wa mishumo i ṱoḓaho lulimi uri muthu ḓiganyele malamba. Dzinndwa nnzhi dzine dza wanala ḽifhasini mudzi wadzo ndi tshiṱalula. Vhathu u wana vha sa dzuli murunzi muthihi nga mulandu wa tshone tshiṱalula. Hu na nḓila nnzhi dzine vhathu vha ṱalulwa ngadzo. Vhathu vha nga u ṱalula nga luambo lune waamba lwone, nga shango ḽine wa bva khaḽo, na nga wone murole. Hezwi zwoṱhe zwone zwi tou sumbedza uri vhathu vho sikwa vho fhambana. U fhambana hohu a hu ngo tea u ri ita maswina ra dzula ri tshi vetana lini. Afrika Tshipembe hu na vhathu vhanzhi vha bvaho mashangoni o fhambanaho. Ri tshi vhala dzigurannḓa ri anzela u ṱangana na zwiwo zwa dzinndwa dzo vhangwaho nga tshiṱalula. Huṅwe ri wana vhabvannḓa vha tshi ṱambuludzwa na u tambudzwa. Vengo ḽa vhabvannḓa ḽi vhangwa ngakuhumbulele kwo khakheaho. Hu pfi vha a ri dzhiela mishumo, vhaṅwe vhe vha rengisa zwidzidzivhadzi; na liṅwe na ḽiṅwe vha andisa vhugevhenga kana ha pfi vha na madambi. Ndi zwinzhi zwine vha ambelelwa.